Sefofane se ne se fofa go bapa le dithaba fa ka tshoganyetso se tsena mo marung se bo se feta kwa godimo ga setlhoa sa thaba ka dimetara di ka nna 100 kgotsa go feta. Fa pele ga rona go ikadile motse wa Lengbati o o nang le matlo a a bapileng a a agilweng ka dikota tsa ditlhatshana mme a ruletswe ka bojang jo bokima. Fa re ntse re le kwa godimo mokgweetsi wa sefofane o leba lebala le difofane di kotamang mo go lone, gore a le mo maemong a a siameng le go tlhomamisa gore bana ga ba tshamekele kgwele ya dinao mo go lone. Gape o leba gore a ga go na mesima e e ileng ya epiwa ke dikolobe fa a sena go tsamaya. Fa a sena go le leba a re, “Go lebega le SIAME; re ka leka go kotama.” Fa re sena go dikologa, mokgweetsi wa sefofane o ne a se kotamisa mo lebaleng la difofane le baagi ba motse ba neng ba le dira fa thoko ga thaba mme ba sa tswa go le ala maje a a thubilweng a a tswang mo thabeng e e fa gaufi.